﻿ COOPERARE ŞTIINŢIFICĂ EUROPEANĂ: ROLUL POLITICII SOCIALE ÎN SOCIETĂŢILE EUROPENE ÎN SCHIMBARE SIMONA VONICA-RĂDUŢIU Conferinţa „Changing European Societies – the role for Social Policy” s-a desfăşurat în perioada 13–15 noiembrie 2003 în Copenhaga, ca eveniment 1 . inaugural al ESPAnet, Network for European Social Policy Analysis Reţeaua de cercetare ştiinţifică ESPAnet a fost înfiinţată în anul 2002, cu scopul declarat de a include analişti în domeniul politicii sociale atât din Europa de vest cât şi din Europa centrală şi de est. Abordarea interdisciplinară este motivul principal pentru care în această structură de cercetare se regăsesc reprezentanţi din domeniul politicii sociale, dar şi din sociologie, economie, ştiinţe politice, psiho- sociologie, relaţii internaţionale, istorie şi drept. Printre obiectivele propuse la înfiinţare se numără: perfecţionarea cercetării ştiinţifice a politicilor sociale europene, stimularea participării tinerilor cercetători şi doctoranzi, promovarea analizei comparative şi a abordării multidisciplinare a politicilor sociale în Europa. Evenimentul a fost organizat de Institutul Naţional Danez în domeniul Cercetării Sociale şi s-a desfăşurat în Eigtveds Pakhus, Copenhaga, în imediata vecinătate a Ministerului Danez al Afacerilor Externe, într-o pitorească incintă, o clădire veche, reamenajată, care a deservit cândva administraţia portului. Au participat directori de institute de cercetare, profesori universitari, lectori, cercetători, studenţi doctoranzi. Fără îndoială, prezenţa lui Gøsta Esping-Andersen a reprezentat un prilej de ample şi intense dezbateri pentru comunitatea ştiinţifică daneză, cu o zi înainte de conferinţă el fiind invitat pentru un seminar de lucru în cadrul Centrului de Studii Comparative în domeniul Bunăstării, Universitatea Aalborg şi pentru o prezentare publică, în limba daneză, în faţa studenţilor aceleiaşi universităţi. Conferinţa a debutat cu o sesiune plenară care a cuprins alocuţiunea de bun venit adresată celor peste 200 de participanţi de către gazda evenimentului: Jorgen Sondergaard, directorul Institutul Naţional Danez în domeniul Cercetării Sociale, 1 Participarea mea la această conferinţă a fost posibilă prin intermediul bursei „Marie Curie”, oferită de Comisia Europeană, în perioada 1 septembrie 2003–31 Ianuarie 2004, în cadrul Departamentului Spirit, Universitatea Aalborg, Danemarca. Mulţumesc cercetătorului principal Jon Kvist, Institutul Naţional Danez în domeniul Cercetării Sociale, Copenhaga, pentru amabilitatea şi sprijinul acordat în calitate de organizator. CALITATEA VIEŢII, XV, nr. 1–2, p. 179–185, Bucureşti, 2004 180 SIMONA VONICA-RĂDUŢIU 2 Copenhaga, urmată de două prezentări: Julia S. O’Connor, profesor, Universitatea Ulster, Belfast, Irlanda şi Nina Smith, profesor, Şcoala de Afaceri din Aarhus, Departamentul de Ştiinţe Economice, Universitatea Aarhus, Danemarca. Jorgen Sondergaard a ţinut să sublinieze importanţa cooperării în domeniul cercetării la nivel european, a semnificaţiei acestei reţele de colaborare academică, în contextul interesului crescând, la nivelul statelor membre, pentru abordarea ştiinţifică a realităţii sociale şi, nu în ultimul rând, participarea numeroasă la prima conferinţa oganizată. Julia S. O’Connor a evidenţiat rolul planurilor naţionale de acţiune în domeniul ocupării forţei de muncă şi al promovării incluziunii sociale, principalele direcţii ale promovării egalităţii de gen în contextul european dictat de aplicarea metodei deschise de coordonare în Uniunea Europeană. Obiectivele strategice stabilite în cadrul Consiliului European de la Lisabona reprezintă paşi în direcţia modernizării modelului social european. Ea a făcut apel la implementarea metodei deschise de coordonare în domeniul politicilor sociale, mai ales în cazul planurilor naţionale de acţiune în domeniul promovării incluziuni sociale. S-a subliniat, de asemenea, succesul înregistrat în reducerea şomajului în statele membre ale Uniunii Europene, în comparaţie cu Statele Unite ale Americii. Analizând statul bunăstării danez şi posibilităţile femeilor de a avea o carieră profesională, Nina Smith a încercat să răspundă la întrebarea dacă politicile daneze prietenoase familiilor sprijină, realmente, femeile, sau, mai degrabă, au efecte negative asupra lor. Pe de o parte, structura politicilor sociale daneze încurajează participarea ridicată a mamelor la piaţa muncii, dar, pe de altă parte, există efecte negative privind alocarea concediului paternal, segmentarea participării la piaţa muncii în condiţiile creşterii diferenţei de salarizare între sectorul public şi privat, alocarea timpului, treburile casnice şi salariile. Pe baza cercetărilor la nivel naţional, în Danemarca se constată că nu există o diferenţă semnificativă de salarizare între bărbaţi şi femei, dar piaţa muncii este segmentată: practic, mai mult de jumătate dintre femeile active pe piaţa muncii sunt angajate în sectorul public, care tinde să ofere slujbe mai prost plătite, în timp ce doar 20% dintre bărbaţi lucrează în domeniul public. Principala critică adusă studiului a fost că nu ia în considerare decizia femeilor însărcinate, angajate în sectorul privat, de a trece în sectorul public, în timp ce taţii aleg sectorul privat. Cu cât numărul de copii este mai mare într-o familie, cu atât şansele ca părinţii să lucreze în sectorul public sunt mai mari. Ca o concluzie generală, sistemul de protecţie socială are o serie de efecte pozitive în ceea ce priveşte îmbinarea vieţii de familie cu cea profesională, oferind femeilor independenţă economică, dar nu favorizează femeile cu pregătire superioară. În continuare, programul conferinţei a fost organizat într-un număr de opt serii de lucru consecutive, alcătuite, la rândul lor, din câte patru sesiuni paralele fiecare. Ca regulă generală de organizare, fiecare sesiune a fost compusă din trei lucrări prezentate auditorului şi diferite contribuţii adiţionale semnificative pentru tema sesiunii, dar susţinute de autori la final, în funcţie de timpul rămas la 3 COOPERARE ŞTIINŢIFICĂ EUROPEANĂ 181 dispoziţie. În principiu, fiecare prezentare a avut la dispoziţie maxim o jumătate de oră, din care zece minute dedicate autorului / autorilor, iar restul, întrebărilor din public, comentariilor şi dezbaterilor ştiinţifice. Cu câteva mici excepţii, rezumatele şi textele complete au fost accesibile tuturor participanţilor, fiind publicate pe pagina de Internet a conferinţei, cu câteva săptămâni înainte de desfăşurarea evenimentului. Din acest motiv, lucrările au fost citite înainte de către toţi cei interesaţi, ceea ce a permis ca sesiunile să aibă mai mult caracterul unor grupuri de lucru extrem de active, axate mai degrabă pe dezbaterea critică a textelor, decât pe monotona lor expunere. În total, pe parcursul celor trei zile au fost prezentate mai mult de 130 de lucrări finalizate sau în curs de finalizare, atât studii de caz cât şi analize comparative. Sesiunea de încheiere a fost prezidată de Jochen Clasen, Universitatea Stirling şi a cuprins alocuţiunile profesorului Gøsta Esping-Andersen, Universitatea Pompeu Fabra, Barcelona, şi a profesorului John Micklewight, Departamentul de Statistică Socială, Universitatea Southampton, Marea Britanie. Gøsta Esping-Andersen s-a referit la statul bunăstării ca investiţie socială, subliniind importanţa capitalului educaţional şi impactul direct asupra pieţei muncii al încurajării reangajării şi participării la muncă a mamelor. John Micklewight a abordat o perspectivă europeană a excluziunii sociale a copiilor, în contextul unei dezbateri cu Statele Unite ale Americii. În cadrul tematicii propuse de organizatori: rolul politicilor sociale în societăţile europene în schimbare, unele sesiuni au avut caracter de sine stătător, altele au fost grupate în cadrul unor teme comune care au abordat perspectiva istorică a politicilor sociale, Uniunea Europeană şi politica socială, valori şi suport oferit politicilor sociale, riscurile sociale, politica în domeniul familiei şi reglemen- tările la locul de muncă. Sesiunile individuale au abordat reforma politicilor sociale; sistemul fiscal; cetăţenia; metodologie comparativă, calitatea socială, egalitatea de gen, minorităţile etnice prezente pe piaţa muncii, serviciile de sănătate şi cultura şi politică socială. O amplă parte a conferinţei a fost dedicată situaţiei persoanelor vârstnice, în Europa. Tema „Uniunea Europeană şi politica socială” a fost moderată de Ana Guillen, profesor, Universitatea Oviedo, Spania. A cuprins trei sesiuni: „Metoda deschisă de coordonare”, „Europenizarea politicilor sociale în statele bunăstării naţionale” şi „Procesul integrării europene şi politica socială”. Metoda deschisă de coordonare a fost luată în considerare ca mod deliberat democrat de guvernare şi analizat în cazul ocupării forţei de muncă şi a pensiilor, în cazul relaţiei dintre pensiile vârstnicilor şi reforma pieţei muncii, dar şi ca element definitoriu în delimitarea caracterului european şi social din politica socială europeană. A doua sesiune a debutat cu o lucrare ambiţioasă, despre integrarea europeană şi procesul tranziţiei în Europa Centrală şi de Est: lecţii comparative privind dinamicile politicilor sociale europene şi post-comuniste. În ciuda titlului, 182 SIMONA VONICA-RĂDUŢIU 4 lucrarea s-a axat exclusiv pe analiza situaţiei în Ungaria, mai precis, pe evi- denţierea dificultăţilor de adoptare a terminologiei specifice documentelor Uniunii Europene în cadrul negocierilor, şi nu pe politica socială efectivă. Deşi a existat un interes major pentru surprinderea realităţii în ţările est-europene, principala critică adresată de reprezentanţii în sală ai altor ţări post-comuniste (România, respectiv Slovacia) a fost că lucrarea, deşi şi-a propus acest lucru, nu reuşeşte să prezinte concluzii general valabile pentru toate statele est-europene. În cadrul aceleaşi sesiuni, au mai fost abordate europenizarea reformelor în domeniul bunăstării şi relaţia dintre noile state ale bunăstării şi noile forme de cetăţenie. Ultima lucrare a încercat să răspundă la întrebarea „cum anume procesul internaţionalizării creează noi oportunităţi şi constrângeri pentru cetăţenii din ţările nordice”. În investigarea ştiinţifică au fost luate în considerare presiunile externe statelor bunăstării (globalizarea, internaţionalizarea şi europenizarea), dar şi cele interne (presiunea financiară, legitimitatea contestată a statului bunăstării şi individualizarea). Se pune accentul pe cetăţenia activă, în sensul libertarian. Contribuţiile la această sesiune s-au referit la modalitatea nordică de răspuns la strategia europeană de ocupare a forţei de muncă, cazul Italiei în aceeaşi problemă şi experienţa spaniolă şi portugheză în domeniul politicii sociale. În aceeaşi sferă de interes, sesiunile „Pieţele muncii europene şi securitatea socioeconomică” şi „Ocuparea forţei de muncă şi bunăstarea – studiul activizării” au fost moderate de Theodoros Papadopoulos, director de studii în politică socială europeană, Universitatea Bath, Marea Britanie. În cadrul primei sesiunii, au fost supuse atenţiei corelaţiile dintre ocuparea forţei de muncă, inegalitatea salarială, cheltuielile sociale şi sărăcie; mobilizarea forţei de muncă şi fezabilitatea capacităţii de cuprindere a statelor bunăstării şi dinamica schimbărilor în alocarea resurselor regimurilor europene: rolul sindi- catelor. Ultima lucrare a luat în considerare situaţia din Spania, Italia, Franţa. Ca presupoziţii de bază, salariul a fost considerat ca instrument de control al circulaţiei resurselor, drepturile sociale au fost considerate construcţii întipărite în logica socială, iar relaţiile de putere reprezintă indicatori care dau coloratură resurselor existente într-un regim. Rolul din ce în ce mai important al sindicatelor în comparaţie cu statul se face simţit în alocarea resurselor regimurilor, sub forma a patru variabile: modelele de finanţare, natura drepturilor oferite, relaţiile dintre resurse şi beneficii şi puterea asupra gestionării resurselor. Întrebarea ridicată este: construcţia europeană actuală reflectă aceste noi forme de putere? Sunt acţiunile sindicatelor influenţate de mişcările sociale la nivel european? În contextul eroziunii drepturilor sociale legate de participarea la muncă, principala critică a lucrării a fost că înlocuieşte ocuparea deplină a forţei de muncă cu dreptul universal pentru o sursă de venit, diferită de venitul minim garantat. A fost, de asemenea, prezentată contribuţia privind subvenţionarea muncii, ca strategie a pieţei muncii, în ţările europene. Tema „Politica familiei şi reglementările la locul de muncă” a fost moderată de Ute Klamme şi Jane Lewis, profesori, Departamentul de Politică socială şi 5 COOPERARE ŞTIINŢIFICĂ EUROPEANĂ 183 Asistenţă Socială, Universitatea Oxford, Marea Britanie. A inclus trei sesiuni distincte: „Îngrijitori, îngrijire şi condiţii de muncă”, „Acorduri de muncă şi în familie, într-o economie flexibilă” şi „Politica familiei şi reglementările la locul de muncă”. În prima sesiune, au fost supuse dezbaterii lucrări despre familie şi/sau muncă în Europa, cazul fiicelor şi nurorilor active pe piaţa muncii în Franţa, dar îngrijind un părinte vârstnic dependent şi cazul retribuirii salariale, în cazul Germaniei. În cadrul temei „Restructurarea acordurilor de îngrijire socială” moderată de Bigit Pfau-Effinger, profesor, Institutul de Sociologie, Universitatea Jena, Germania au fost organizate două sesiuni: „Schimbarea politicilor statului bunăstării şi restructurarea mixului bunăstării” şi „Schimbarea patternurilor de îngrijire şi integrarea socială”. Tema „Perspectiva istorică a politicilor sociale” a fost moderată de Martin Powell, doctor, Departamentul de Studii Sociale şi Politice, Universitatea Bath, Marea Britanie, şi John Stewart, Centrul pentru Sănătate, Medicină şi Societate, Universitatea Oxford, Brookes, Marea Britanie şi a inclus sesiunile: „Abordarea istorică a politicii”, „Dependenţa de cale” şi „Istorie şi teoria bunăstării”. Sesiunea „Reforma politicii sociale: idei, interese şi instituţii” a fost moderată de Jokhen Clasen, profesor, Departamentul de Ştiinţe Sociale Aplicate, Universitatea Stirling, Marea Britanie. În cadrul acestei sesiuni, Eero Carol a prezentat o lucrare, despre diferitele răspunsuri ale statului la diferite forme de globalizare: studiul s-a bazat pe impactul globalizării asupra diferitelor dimensiuni de politică socială, în ţări OECD, între anii 1960–2000. Tema „Politică socială – valori şi suport oferit” a fost moderată de Jorgen Goul Andersen, directorul Centrului de Studii Comparative în domeniul Bunăstării, Universitatea Aalborg, Danemarca şi Stefan Svallfors, profesor de sociologie, Universitatea Umea, Suedia. A inclus sesiunile „Factori determinanţi ai atitudinilor faţă de bunăstare la nivel naţional şi european”, „Politici şi atitudini faţă de bunăstare” şi „Bunăstare şi familie”. Tema „Noile riscuri sociale şi noile direcţii ale bunăstării” a fost moderată de Peter Taylor-Gooby, profesor Universitatea Kent, Marea Britanie şi a inclus sesiunile: „Noile riscuri sociale şi viaţa de familie” şi „Noile riscuri sociale şi noile direcţii ale bunăstării”. Sesiunea „Statul bunăstării şi statul impozitar” a fost moderată de Philip Manow, profesor doctor, Institutul Max-Plank pentru Studiul Societăţilor, Köln, Germania, şi a supus dezbaterii: o analiză empirică a ţărilor OECD privind efectele ocupării forţei de muncă asupra diferitelor regimuri fiscale ale statelor bunăstării, schimbarea impozitării bunăstării şi o comparaţie internaţională asupra taxelor şi redistribuirii. Tema „Calitate socială în Europa” a avut ca moderator pe Alan Walker, profesor, Departamentul de Studii Sociologice, Universitatea Sheffield, Marea Britanie şi a abordat problematica definirii bunăstării fiinţelor umane din perspectivă 184 SIMONA VONICA-RĂDUŢIU 6 obiectivă şi subiectivă, problema locuirii, coeziunea socială, excluziunea socială şi calitatea vieţii. Sesiunea „Cultură şi politică socială” a fost moderată de Wim van Oorschot, profesor de sociologie, Universitatea Tilburg, Olanda, co-director al ESPAnet. Tot el a moderat şi sesiunea „Rezultatele politicii bunăstării”. Prima sesiune a analizat rolul culturii în politica socială, relaţia dintre regimul cultural şi regimul bunăstării, comparaţia europeană asupra relaţiei dintre mamă şi primul copil, studii de caz asupra dimensiunii simbolice şi spaţiale ale serviciilor sociale, precum şi politica socială în Turcia: rolul statului şi sărăcia, din perspectiva proiectanţilor politicii sociale şi a furnizărilor de servicii sociale. A doua sesiune a abordat inegalităţile în furnizarea serviciilor de sănătate, politica socială în domeniul familiei şi rata redusă a natalităţii, influenţa statutului ocupaţional al părinţilor asupra stresului copilului de vârstă preşcolară. Sesiunea „Sănătate şi statul bunăstării” a fost moderată de Rebecca Surrender, Departamentul de Politică Socială şi Asistenţă Socială, Universitatea Oxford, Marea Britanie şi a inclus reformele post-sovietice în domeniul sănătăţii, asigurarea de sănătate în Germania şi Olanda şi statutul pacienţilor, în Europa. Sesiunea „Minorităţi etnice şi piaţa muncii” a fost moderată de Eskil Wadensjo, profesor Universitatea Stockholm, Suedia. Subiectele dezbătute au acoperit problematica autoangajării emigranţilor, ca modalitate de redresare economică în Suedia şi Danemarca, discriminările salariale ale emigranţilor tineri în funcţie de nivelul de educaţie în Danemarca, excluziunea populaţiei Rromă de pe piaţa muncii, situaţia refugiaţilor din Bosnia în Marea Britanie şi Suedia. Tema „Adaptarea politicilor la o societate îmbătrânită” a fost prezidată de Niels Ploug, director de cercetare, Institutul Naţional Danez în domeniul Cercetării Sociale şi a inclus sesiunile: „Reformând pensiile” şi „Reformele pensiilor şi sistemului de îngrijire”. Prima sesiune a studiat schema pensiilor sociale pentru angajaţii din Germania, relaţia dintre pensii, privatizare şi problema egalităţii vârstnicilor, reformele pensiilor din Belgia, Olanda şi statele baltice. A doua sesiune a analizat sistemul olandez al pensiilor ocupaţionale, modificările din sistemul de îngrijire al bătrânilor în Suedia şi îngrijirea pe termen lung, ca răspuns la noi riscuri sociale. Sesiunea „Promisiunea activizării persoanelor vârstnice pentru politica social- europeană” a fost moderată de Steve Ney, Centrul Interdisciplinar de Cercetare Comparativă a Ştiinţelor Sociale, Viena, Austria. Au fost supuse dezbaterii studii comparative din Norvegia, Germania şi Franţa privind politica de activizare a persoanelor vârstnice. Sesiunea „Politica socială şi vârstnicii” a fost moderată de Andreas Hoff, şi Hans-Joachim Kondratowitz, ambii reprezentând Centrul German de Gerontologie, Berlin. Subiectele abordate au fost: solidaritatea socială, sprijinul inter-generaţional pentru vârstnici, caracteristicile locurilor de muncă şi fluctuaţia în cazul îngrijirii pe termen lung (studiu de caz – Austria), tendinţe în serviciile de îngrijire pentru bătrâni. 7 COOPERARE ŞTIINŢIFICĂ EUROPEANĂ 185 Sesiunea „Schimbări feminine şi schimbări masculine” a fost moderată de Elisabetta Ruspini, Departamentul de Sociologie şi Cercetare Socială, Universitatea Milano, Italia. Au fost supuse atenţiei cazurile familiilor din Italia, care se confruntă cu homosexualitatea, socializarea femeilor din perspectiva ideologică a egalităţii de gen, implicaţii de politică socială ale problemei sociale şi problematici sociale specifice bărbaţilor şi masculinităţii. Lucrarea de contribuţie din cadrul sesiunii a reprezentat un studiu de caz vizând noul profil al tatălui, în Suedia. Sesiunea „Guvernare, democraţie şi cetăţenie” a fost moderată de Janet Newman, profesor de politică socială, Facultatea de Ştiinţe Sociale, Open University, Marea Britanie. Au fost luate în considerare noile relaţii dintre guvernare şi cetăţenie, dezbaterea şi constituirea identităţii în participarea publică la nivel local, promovarea participării la guvernare prin diferite parteneriate, rolul spontan al societăţii civile în oferirea serviciilor de ajutor pentru refugiaţi, în Scoţia. Pe toată durata derulării conferinţei a fost organizată o expoziţie de carte cu vânzare, în care au fost prezentate apariţii editoriale şi jurnale de profil publicate sub auspiciile editurilor: Taylor & Francis Group, Ashgate şi Sage în cadrul colecţiilor lor de politică socială. Printre volumele prezente s-au numărat: Welfare State under Pressure, editor Peter Talor-Gooby, Globalization and Social Policy de Nicola Yeates, Welfare Policy from Below – struggles against social exclusion in Europe, editori: H. Steinert şi A. Pilgram şi Combating poverty in Europe editat de P. Krause, G. Backer şi W. Hanesch. Printre jurnalele expuse cititorilor, am remarcat: „Journal of European Social Policy”, editor Ian Gough, „Global Social Policy”, editor Bob Deacon, „European Journal of Social Work”, „The European Journal of Social Science Research”, „Policy Studies” şi „European Societies”. 